En elev fra 3.g på Rysensteen Gymnasium i København er testet positiv for coronavirus.

Den mandlige elev havde været på skiferie i Italien i skolernes vinterferie - uge 7.

Det bekræfter gymnasiets rektor, Gitte Transbøl, over for DR Nyheder, som fortæller, at hun fik beskeden i morges.

- Jeg har talt med eleven og med Sundhedsstyrelsen, og jeg har orienteret elever og lærere via vores netværk, om at det er sket, og hvordan vi skal forholde os til det, siger rektoren, som fortæller, at eleven efter omstændighederne har det udmærket.

Læs også : Sundhedsminister: Mindst 10 herhjemme er nu smittet med corona

Sundhedsmyndighederne har i forbindelse med smittetilfældet besluttet, at yderligere fire elever fra gymnasiet skal sendes hjem i karantæne.

- Symptomerne har vist sig over weekenden, så det er dem, han har været sammen med i weekenden, man har koncentreret sig om, siger rektor Gitte Transbøl.

Skoledagen fortsætter trods udmeldingen om den smittede elev.

- Generelt tager vi det stille og roligt, men der selvfølgelig nogle, som bekymrer sig. Jeg har talt med nogle af eleverne fra hans klasse. Når hele klassen bliver samlet klokken 14.00, så går jeg op og taler med dem allesammen, siger hun.

I alt er 10 danskere testet positive for coronavirus, fortalte sundhedsminister Magnus Heunicke (S) i aftes.